《玉井水》
宋代·谢翱

玉华翳日神封井，液泠秋根洗云影。年年天女下来观，露湿风云太华顶。

冰枝脱叶坠欲舞，青鸟伺枝忽衔去。夜深井气白吐虹，井中龙子如守宫。

凡人不敢饮此水，往往梦寐游其中。

作者简介：（1249—1295）福建长溪（宁德市福安市晓阳镇人），字皋羽，一字皋父，号宋累，又号晞发子。恭帝德祐中元兵南下，文天祥开府延平，率乡兵数百人投之，任咨议参军。及天祥兵败，脱身潜伏民间，避地浙东。尝过严陵，登钓台，祭奠天祥，有《西台恸哭记》传世。后至浦江，与方凤、吴思齐等结月泉吟社。卒，友人方凤、吴思齐等从其初志葬于钓台南。有《晞发集》，编有《天地间集》、《浦阳先民传》等。